“Täällä pitää tietää vähän kaikesta” –harjoittelu avasi silmät työn monipuolisuudesta perusterveydenhuollossa

Perusterveydenhuollossa ollaan todellisia moniosaajia. Sen Emmi Puustinen huomasi viimeisessä sairaanhoitajaopintojen harjoittelussaan Kahilanniemen hyvinvointiasemalla. Kokemus toi lisää oppia ja vahvisti ajatusta siitä, että hänen paikkansa voisi olla perusterveydenhuollossa.

Emmin tammikuussa 2023 alkaneiden sairaanhoitajaopintojen viimeinen syventävä harjoittelu kestää kymmenen viikkoa, ja sen hän halusi tulla tekemään Kahilanniemen hyvinvointiasemalle. Sairaanhoitajan koulutukseen hänet sysäsi lähihoitajan pohjakoulutus ja kahden vuoden työkokemus. Työssä ollessa tiedonjano ja kiinnostus jatkokoulutukseen kasvoi.

Emmi kertoo olleensa harjoittelussa jo yksityisellä puolella ja erikoissairaanhoidossa.
– Halusin vielä ymmärtää, miten perusterveydenhuolto eroaa muusta. Harjoittelujaksot antavat onneksi mahdollisuuden kokea sairaanhoitajan työn eri puolet.

Vastaanottotoiminta hyvinvointiasemalla eli perusterveydenhuolto toi mukanaan uusia oivalluksia. Eniten Emmin ohjaajana on toiminut terveydenhoitaja Heidi Kuismanen.

Kuvassa Emmi Puustinen vasemmalla ja Heidi Kuismanen oikealla.

Hyvinvointiasemalla sairaanhoitaja auttaa asiakasta moniosaajana

Yksi suurimmista havainnoista ja yllätyksistä liittyy työn laajuuteen.
– Erikoissairaanhoidon yksiköissä keskitytään yhteen kapeaan erikoisalaan, mutta täällä hyvinvointiasemalla pitää tietää vähän kaikesta. Se tekee työstä haastavaa ja mielenkiintoista, Emmi sanoo.

Terveydenhoitaja Heidi vahvistaa tämän: – Perusterveydenhuollossa ollaan todellisia moniosaajia.

Haastattelupäivänä Emmi ja Heidi olivat pitäneet sairaanhoitajan ajanvarauksetonta vastaanottoa, jonne asiakas voi tulla jonotusnumerolla lyhyelle hoitotoimenpiteelle. Sisään astuvalla asiakkaalla voi olla asianaan, vaikka leikkauksen jälkeinen ompeleiden poisto tai joku aivan toinen asia.

Harjoittelussa palkitsevinta on ollut saada asiakkaalta kiitos vastaanottokäynnin lopuksi.
– Se tuntuu hyvältä ja vahvistaa, että olen onnistunut työssäni, Emmi hymyilee.
– Myös se tuntuu hyvältä, että asiakkaat suhtautuvat opiskelijoihin positiivisesti ja antavat myös meidän tehdä toimenpiteitä.

Oppia, jota ei luokkahuoneessa saa

Harjoittelun parhaaksi anniksi Emmi nostaa esiin asiakkaan kokonaiskuvan hahmottamisen ja asiakaskohtaamiset – niitä ei voi harjoitella muuten kuin aidoissa tilanteissa. Emmin ohjaajana toiminut Heidi lisää, että varmuus tekemiseen tulee toistojen kautta.

– Emmin vastaanottokäyntien kirjaamistaidot ja käden taidot käytännön työssä ovat jo nyt todella hyvät, kiittelee terveydenhoitaja Heidi.

Myös Heidi saa harjoittelun ohjauksesta itselleen ammennettavaa

Heidi on ollut terveydenhoitajana yli kymmenen vuotta ja ohjannut monia opiskelijoita.
– Tärkeintä on tunnistaa opiskelijan osaamistaso ja tavoitteet harjoittelulle. Rohkaisen kokeilemaan uusia asioita, mutta en painosta. Annan tilaa kehittymiselle. Jokainen oppii omalla tavallaan, hän sanoo.
– Ajattelen niin, että opiskelija voisi olla tulevaisuudessa minun kollegani. Teen harjoittelun ohjausta siitä näkökulmasta, että harjoittelun jälkeen opiskelijalla voisi olla valmiudet tulla meille töihin, hän kertoo.
– Saan itsekin monessa yksikössä koulutetulta opiskelijalta uusia ajatuksia työhöni.

Sairaanhoitajan työ muuttuu

Ensi keväänä sairaanhoitajaksi valmistuva Emmi näkee alan tulevaisuuden vaativana:
– Moniosaaminen korostuu entisestään. Sairaanhoitaja on usein potilaan ensimmäinen hoitokontakti ja vähän kuin salapoliisi, joka ratkoo ongelmia, hän kuvaa.

Sekä Emmi että Heidi rohkaisevat opiskelijoita tutustumaan perusterveydenhuollon arkeen.

– Jos tykkää olla ihmisten kanssa ja on utelias etsimään ratkaisua asiakkaan vaivaan, silloin työ sopii. Pitää olla kiinnostunut ihmisten tarinoista ja asiakkaan tilanteesta. Monesti sieltä avautuu asia, johon täytyy tarttua, Heidi kiteyttää.

– Tämä pian päättyvä 10 viikon harjoittelu on sujunut hyvin ja lisännyt kiinnostustani työhön perusterveydenhuollossa, Emmi kertoo.

Kuvassa Heidi Kuismanen vasemmalla ja Emmi Puustinen oikealla.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi (perusterveydenhuolto, hyvinvointiasemat)